**Ministru kabineta noteikumu projekta**

**„Novikontas Jūras koledžas nolikums” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. |  Pamatojums | Augstskolu likuma 10.¹ panta pirmā daļa, kas nosaka, ka koledža darbojas uz tās nolikuma pamata. Koledžas nolikumu kā Ministru kabineta noteikumus izdod Ministru kabinets pēc izglītības un zinātnes ministra ieteikuma. |
| 2. |  Pašreizējā situācija un problēmas | Sabiedrība ar ierobežotu atbildību „Novikontas Jūras koledža” (turpmāk – koledža) ir juridiskas personas dibināta komercsabiedrība, kas personām pēc vidējās izglītības ieguves nodrošina iespēju iegūt pirmā līmeņa profesionālo augstāko izglītību un ceturtā līmeņa profesionālo kvalifikāciju, kā arī veic jūrnieku apmācību saskaņā ar 1978. gada Starptautisko konvenciju par jūrnieku sagatavošanu un diplomēšanu. Koledža ir reģistrēta Izglītības iestāžu reģistrā, par ko liecina Izglītības iestāžu reģistra 2010.gada 27.maijā izdotā izglītības iestādes reģistrācijas apliecība Nr.3347800727, un Latvijas Republikas Uzņēmumu reģistrā 2010.gada 05.maijā, vienotais reģistrācijas numurs: 40003746413. Koledžas dibinātājs ir sabiedrība ar ierobežotu atbildību „JŪRININKŲ TRENIRUOČIŲ CENTRAS” (turpmāk – dibinātājs), kas reģistrēta Lietuvas Republikas Klaipēdas filiāles juridisko personu Reģistru centrā 2001.gada 23.februārī ar reģistrācijas numuru 141980356. Koledžas dibinātāja juridiskā adrese: Taikos pr. 81A, Klaipėda, LT-94114, Lietuva.Koledža ir privāta izglītības iestāde. Koledžas darbības pamatvirzieni ir pirmā līmeņa profesionālās augstākās izglītības programmu transporta pakalpojumu un inženierzinību jomā izstrāde un īstenošana, kā arī jūrnieku tālākizglītības programmu īstenošana saskaņā ar 1978. gada Starptautisko konvenciju par jūrnieku sagatavošanu un diplomēšanu.Koledžai 2011.gada 17.novembrī izsniegtas licences pirmā līmeņa profesionālās augstākās izglītības programmu „Kuģa vadītājs” un „Kuģa mehāniķis” īstenošanai. Studējošo uzņemšana augstāk minētajās programmās plānota 2012.gada septembrī.Pēc studiju programmu akreditācijas Augstskolu likumā noteiktajā kārtībā, koledža ir tiesīga izsniegt valstiski atzītus diplomus par attiecīgu studiju programmu apguvi.Koledžai studiju programmu īstenošanai ir atbilstoša materiāli tehniskā bāze: moderni aprīkotas studiju telpas (datori, projektori, tāfeles, televizori), divi navigācijas simulatori ar četriem kuģa tiltiņiem, viens mašīntelpas simulators, radiosakaru simulators un lejamkravu simulators, kā arī ugunsdzēšanas trenažieris ar aprīkojumu, glābšanas palīglīdzekļi, glābšanas laivas, plosti un cita tehnika; Augstskolu likuma prasībām atbilstošs akadēmiskais personāls (profesionāļi ar pieredzi darbā reālos jūras apstākļos), par ko liecina studiju programmu licencēšanai Izglītības un zinātnes ministrijā iesniegtie dokumenti.Ņemot vērā aizvien pieaugošo pieprasījumu pasaules flotē pēc kuģu virsniekiem, ko apliecina Latvijas kuģu apkalpju komplektēšanas kompāniju asociācija un koledžas vadība, koledžas absolventiem ir plašas darba iespējas ne tikai Latvijā, bet arī lielākajās pasaules kuģniecības kompānijās. Saskaņā ar koledžas sniegto informāciju pasaules flotē vērojams apkalpojošā personāla deficīts, kas tuvākajā nākotnē varētu sasniegt 100 000 kvalificētu virsnieku (2000.gadā deficīts bija ap 40 000 virsnieku). |
| 3. | Saistītie politikas ietekmes novērtējumi un pētījumi | Projekts šo jomu neskar. |
| 4. | Tiesiskā regulējuma mērķis un būtība | Noteikumu projekta mērķis ir apstiprināt koledžas nolikumu, kas nosaka koledžas juridisko statusu; tās darbības pamatvirzienus un uzdevumus; pārstāvības un vadības institūciju un lēmējinstitūciju tiesības, pienākumus un uzdevumus, šo institūciju izveidošanas, ievēlēšanas un iecelšanas kārtību un sastāvu; akadēmiskā personāla ievēlēšanas kārtību, tiesības un pienākumus; studiju programmu izstrādes un apstiprināšanas kārtību; struktūrvienību un filiāļu izveidošanas, reorganizācijas, likvidācijas kārtību; iekšējo kārtību reglamentējošo dokumentu pieņemšanas kārtību; koledžas finansējuma avotus; nolikuma un tā grozījumu ierosināšanas un izstrādes kārtību; koledžas reorganizācijas un likvidācijas kārtību.Ministru kabinetā apstiprināts koledžas nolikums nodrošinās Augstskolu likuma 9.panta otrās daļas prasību ievērošanu par valstiski atzītu diplomu izsniegšanu koledžas absolventiem par attiecīgas studiju programmas apguvi.Noteikumu projekts atrisinās šīs sadaļas 2.punktā minēto problēmu. |
| 5. | Projekta izstrādē iesaistītās institūcijas | Izglītības un zinātnes ministrija**, Novikontas Jūras koledža.** |
| 6. | Iemesli, kādēļ netika nodrošināta sabiedrības līdzdalība | Noteikumu projekts ir tehniskas dabas un neatstāj ietekmi uz sabiedrību. |
| 7. | Cita informācija | 2011.gada novembrī Izglītības un zinātnes ministrijas Izglītības kvalitātes valsts dienests koledžā veica pārbaudi, kuras mērķis bija koledžas darbības atbilstības pārbaude Izglītības likuma un Augstskolu likuma prasībām. Vizītes laikā Izglītības kvalitātes valsts dienesta darbinieki iepazinās arī ar koledžas materiāli tehnisko bāzi. |
| **II. Tiesību akta projekta ietekme uz sabiedrību** |
| 1. | Sabiedrības mērķgrupa | Koledžā studējošie: pirmajā studiju gadā tie varētu būt 50 cilvēki, kuru skaits ar katru gadu pieaugs. |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt |  Noteikumu projekts šo jomu neskar. |
| 3. | Tiesiskā regulējuma finansiālā ietekme |  Noteikumu projekts šo jomu neskar. |
| 4. | Tiesiskā regulējuma nefinansiālā ietekme |  Noteikumu projekts šo jomu neskar. |
| 5. | Administratīvās procedūras raksturojums |  Noteikumu projekts šo jomu neskar. |
| 6. | Administratīvo izmaksu monetārs novērtējums |  Noteikumu projekts šo jomu neskar. |
| 7. | Cita informācija | Nav. |

**Anotācijas III, IV, V, VI sadaļa – projekts šīs jomas neskar.**

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Projekta izpildi nodrošinās Izglītības un zinātnes ministrija un Novikontas Jūras koledža |
| 2. | Projekta izpildes ietekme uz pārvaldes funkcijām | Iesaistīto institūciju funkcijas netiek paplašinātas vai sašaurinātas.  |
| 3. | Projekta izpildes ietekme uz pārvaldes institucionālo struktūru.Jaunu institūciju izveide | Saistībā ar projekta izpildi nav nepieciešams veidot jaunas institūcijas. |
| 4. | Projekta izpildes ietekme uz pārvaldes institucionālo struktūru.Esošu institūciju likvidācija | Saistībā ar projekta izpildi nav plānots likvidēt esošu institūciju. |
| 5. | Projekta izpildes ietekme uz pārvaldes institucionālo struktūru.Esošu institūciju reorganizācija | Saistībā ar projekta izpildi nav plānots reorganizēt esošu institūciju. |
| 6. | Cita informācija | Nav. |

Izglītības un zinātnes ministrs                    R.Ķīlis

Vizē: Valsts sekretārs                           M.Gruškevics

06.03.2012. 14:50

811

I.Rotberga, 67047824

Izolde.rotberga@izm.gov.lv